Walter Schwaiger

Walter SCHWAIGER (naskiĝinta la 22-a de aŭgusto 1935 en Saalfelden, mortinta la 25-a de decembro 2012 samloke) estis aŭstra politikisto.

 Vivo 
Schwaiger grandiĝis sub modestaj kondiĉoj kune kun sia du jarojn pli aĝa frato en la urboparto Harham. Kiam li havis 7 jarojn la patro mortis. Post la lerneja tempo li ricevis trejnadon ĉe la aŭtoriparejo Rieger. Post kiam li laboris kiel kondukisto de maŝinveturiloj dum la elstarigo de la elektra centralo en Schwarzach, li ekdeĵoris en 1958 kiel mekanikisto en la porkonstruada provizejo (Bauhof) de Saalfelden. Post sukcesa ekzameniĝo pri la teĥnika servo, li ekestris la provizejon en 1968.

 Kariero politika 
La unuajn spertojn sur la kampo politika Schwaiger havis kiel ano de la Bauhof-entreprenkonsilio. Danke al Adam Pichler, la tiama urbestro kaj deputito de la parlamento en Vieno, kies ŝoforisto estis Schwaiger, li konatiĝis kun multaj politikistoj de unua rango. En 1966 li aniĝis al la urba konsilio por la socialdemokratia frakcio. Inter 1972 kaj 1978 li estis vicurbestro sub Karl Reinthaler, poste li iĝis urbestro por 18 jaroj.

 Politikaj testamentaĵoj kaj spuroj de Schwaiger en Saalfelden 
Dum lia regado la urbo Saalfelden profunde ŝanĝiĝis (i.a.):
 la urbodoma placo iĝis zono por piedirantoj
 instaliĝis la granda aŭtoparkejo centra
 el la iama fajrbrigadejo iĝis klerigada kaj pluklerigada centro
 Kastelo Ritzen ekgastigis la novan muzeon de arto regiona
 la mezlernejo en la urbokerno pligrandiĝis
 la infanĝardeno en la urboparto Lenzing alikonstruiĝis
 lernejo por socialaj profesioj malfermis la pordojn
 konstruigo de la festhalo (hodiaŭ kongrescentro)
 novkonstruo de lerneja sporthalo en la urbocentro
 muntigo de skisaltejo en la urboparto Uttenhofen kaj sekva okazigo de ĉampionadoj
 enkonduko de la deviga apartigo de rubaĵoj kiel unua komunumo en Salcburgio
 setligo de la internacie aktiva firmao PKL/SIG fabrikanta kartonskatoletojn por trinkaĵoj kaj nutraĵoj
 akvopuriga instalaĵo (ZEMKA) malfermiĝis
 la ĉiujara Ĵazfestivalo internacia de Saalfelden fervore estis subtenata
Kelkaj aferoj tamen fiaskis kiel la planoj de ŝoseoj transkampaj por grandstila ĉirkaŭveturado de Saalfelden, ĝis hodiaŭ nesolvita problemo en urbo sufokiĝanta pro trafiko.

 Karaktero 
Li ĉiam amis la naturon, la migradon kaj la kolektadon de fungoj. Ankoraŭ kiel urbestro li volonte kaj ofte montris al la politikistoj kaj investantoj de alie la belecon de sia regiono. La kabanego de sur la monto Biberg, kies alikonstruon li estis antaŭenpuŝinta, ekzemple servis kiel belvida deirpunkto, ankaŭ dum la vizito de la kanceliero Franz Vranitzky.
Kiel politikisto li de multaj estis ŝatata por la valideco de siaj manpreme konfirmataj promesoj kaj la firma ligiteco al la popolo.

 Premioj 
 1996: Honora civitaneco de Saalfelden
 1997: Ricevo de la Pincgaŭa Honora Ringo (Pinzgauer Ehrenring) de la urbestroj de la distrikto Zell am See pro lia engaĝiĝo longjara multkampe

 Eksteraj ligiloj 
 Pri la eksa urbestro ĉe Salzburgwiki. 

Kategorio:Aŭstraj politikistoj

Kategorio:Urbestroj
Kategorio:Socialdemokratoj
Kategorio:Homoj rilataj al Saalfelden